อธิบดีกรมปศุสัตว์ มั่นใจโครงการโคบาลบูรพา สร้างอาชีพสร้างรายได้ที่มั่นคงแก่เกษตรกร
นายสัตวแพทย์สรวิศ ธานีโต อธิบดีกรมปศุสัตว์ ลงพื้นที่ อ.อรัญประเทศและอำเภอโคกสูง จ.สระแก้ว ติดตามโครงการโคบาลบูรพา จังหวัดสระแก้ว กระทรวงเกษตรและสหกรณ์ ได้มอบหมายให้กรมปศุสัตว์ดำเนินโครงการร่วมกับหน่วยงานที่เกี่ยวข้องในการบูรณาการโครงการโคบาลบูรพา เพื่อช่วยเหลือเกษตรกรในพื้นที่ที่ประสบภัยแล้ง ด้วยการปรับเปลี่ยนการปลูกพืชในพื้นที่ไม่เหมาะสม ไปเลี้ยงปศุสัตว์แทน  และส่งเสริมอาชีพให้แก่เกษตรกรในพื้นที่ ส.ป.ก.ยึดคืน ตามคำสั่ง คสช. อธิบดีกรมปศุสัตว์ ยืนยันเป็นโครงการที่สร้างอาชีพที่มั่นคง สร้างรายได้ให้กับเกษตรกร     ปัจจุบัน กรมปศุสัตว์ได้มอบส่งมอบแม่โคให้เกษตรกรแล้ว จำนวน 5,378 ราย แม่โคเนื้อ จำนวน 26,890 ตัว คิดเป็นร้อยละ 89.6  ลูกโคเกิดใหม่ จำนวน 1,000 ตัว เป็นเพศผู้ 583 ตัว เพศเมีย 427 ตัว และมอบปัจจัยการผลิตเป็นแพะเนื้อให้เกษตรกรแล้ว จำนวน 100 ราย แพะเนื้อ จำนวน 3,200 ตัว คิดเป็น 100% มีลูกเกิด จำนวน 643 ตัว เป็นเพศผู้ จำนวน 335 ตัว เพศเมีย 380 ตัว สำหรับพื้นที่ในส่วนที่เหลือ คือ ในพื้นที่ ส.ป.ก.ยึดคืน จำนวน 622 ราย อยู่ระหว่างการจัดสรรโครงสร้างพื้นฐานให้เกษตรกรสามารถเข้าอยู่อาศัยและประกอบอาชีพได้  และจากการตรวจเยี่ยมเกษตรกรที่เข้าร่วมโครงการ พบว่า เกษตรกรมีความพึงพอใจและมั่นใจว่าจะสามารถส่งคืนลูกโคเนื้อและแพะเนื้อ พร้อมทั้งคืนเงินกู้ยืมในการนำไปสร้างโรงเรือนและแหล่งน้ำให้แก่โครงการได้ตามแผนงานที่วางไว้